google/wiki40b huggingface dataset:
Σχολή Τεχνικών Υπαξιωματικών Αεροπορίας

Ιστορία

Η σχολή ιδρύθηκε το 1949 με όνομα Σχολή Τεχνικών Αεροπορίας. Τότε δεν υπήρχε ενιαία εκπαίδευση, και οι τεχνικοί γνώριζαν το αντικείμενο τους εμπειρικά. Το 1950 η σχολή μετονομάστηκε σε Σχολή Τεχνικών Υπαξιωματικών Αεροπορίας, όνομα που διατηρεί μέχρι και σήμερα. Έκτοτε μέχρι σήμερα προστίθενται συνεχώς κατηγορίες και νέες ειδικότητες στην ύλη των σπουδών προκειμένου οι δόκιμοι να είναι άρτια εκπαιδευμένοι στον τομέα τους, ανταποκρινόμενοι στην συνεχώς μεταβαλλόμενη κατάσταση της Πολεμικής Αεροπορίας.
Βασίλης Λαμπρόπουλος

Σε συλλογικό επίπεδο

Ο Βασίλης Λαμπρόπουλος ξεκίνησε την καριέρα του στις ακαδημίες της ΑΕ Χαλανδρίου και μετέπειτα στον Ολυμπιακό.Από τον οποίο προωθήθηκε στην πρώτη ομάδα το 2007, χωρίς να κάνει καμιά συμμετοχή. Στη συνέχεια αγωνίστηκε ως δανεικός στον Απόλλωνα Καλαμαριάς και με μεταγραφή στον Αστέρα Τρίπολης, με τον οποίο έκανε ντεμπούτο στην Α΄ Εθνική την περίοδο 2009-10. Το 2011 αγωνίστηκε ως δανεικός στην Ηλιούπολη και τον Ιούλιο του 2012 υπέγραψε στον Πανιώνιο. Μετά από 2 επιτυχημένες χρονιές με την ομάδα της Νέας Σμύρνης, ο Λαμπρόπουλος συμφώνησε να συνεχίσει την καριέρα του στην ΑΕΚ, με την οποία υπέγραψε τριετές συμβόλαιο συνεργασίας, με ισχύ από την 1η Ιουλίου του 2014, με την ολοκλήρωση του οποίου ανανεώθηκε για τρία ακόμη χρόνια.

Στις εθνικές ομάδες

Έχει αγωνιστεί στις μικρότερες εθνικές ομάδες Νέων και Ελπίδων, με την οποία το 2010 έκανε το ντεμπούτο του.
Αμερικανικός βουβαλοβάτραχος

Εξάπλωση στη Ελλάδα

Το είδος έχει εισαχθεί στην Ελλάδα και σε άλλες χώρες της Ευρώπης και έχει προκαλέσει ανισορροπία στα οικοσυστήματα που εξαπλώθηκε, αφού λόγω μεγέθους υπερέχει των εντόπιων ειδών και δεν έχει φυσικούς εχθρούς. Στην Ελλάδα έχει εισαχθεί στην λίμνη Αγιάς, στο νομό Χανίων μετά από απόπειρα εκτροφής του είδους, όπου λόγω της παρουσίας του έχει σχεδόν εκλείψει από την περιοχή ο ενδημικός Κρητικός βάτραχος (Pelophylax cretensis).
Αμύντωρ

Εκφράσεις

Το όνομα Αμύντωρ σημαίνει αμυνόμενος υπερασπιστής, εκείνος που αποκρούει και απωθεί, αλλά και ο εκδικητής. Στις ελληνικές δημώδεις και δημοσιογραφικές εκφράσεις συνηθίζεται να χαρακτηρίζει αυτούς που υπεραμύνονται καταστάσεων ή προσώπων συνηθέστερα χωρίς αρμοδιότητα ή ανάθεση περί αυτού. Το όνομα Αμύντωρ απαντάται και ως σύγχρονο κύριο όνομα Ελλήνων.
Πρωτοβουλία Ανοικτής Πρόσβασης της Βουδαπέστης

Η Πρωτοβουλία Ανοικτής Πρόσβασης της Βουδαπέστης (αγγ.: Budapest Open Access Initiative — BOAI) είναι μια δημόσια δήλωση των αρχών σχετικά με το άνοιγμα της πρόσβασης στην ερευνητική βιβλιογραφία, η οποία κυκλοφόρησε στο κοινό στις 14 Ιανουαρίου 2002. Προέκυψε από διάσκεψη που συνήλθε στο Βουδαπέστη από το Ινστιτούτο Ανοικτής Κοινωνίας στις 1–2 Δεκεμβρίου 2001 για να προωθήσει την ανοικτή πρόσβαση – εκείνη την εποχή επίσης γνωστή ως δωρεάν διαδικτυακή επιστημονική έρευνα. Αυτή η μικρή συνάντηση ανθρώπων αναγνωρίζεται ως ένα από τα σημαντικότερα γεγονότα που καθόρισαν το κίνημα για ανοιχτή πρόσβαση. Με την ευκαιρία της 10ης επετείου της πρωτοβουλίας, επιβεβαιώθηκε το 2012 και συμπληρώθηκε με μια σειρά από συγκεκριμένες συστάσεις για να επιτευχθεί «ο νέος στόχος ότι μέσα στα επόμενα δέκα χρόνια, η ΟΑ θα γίνει η προεπιλεγμένη μέθοδος για τη διανομή νέας έγκριτης έρευνας σε κάθε επιστημονικό τομέα και χώρα».

Πρωτοβουλία

Η εισαγωγική πρόταση της Πρωτοβουλίας Ανοικτής Πρόσβασης της Βουδαπέστης συμπυκνώνει ότι είναι σχετικό με το κίνημα για ανοιχτή πρόσβαση, και ποια είναι η προοπτική της:
Μια παλιά παράδοση και μια νέα τεχνολογία έχουν συγκλίνει για να καταστεί δυνατό ένα άνευ προηγουμένου δημόσιο αγαθό. Η παλιά παράδοση είναι η προθυμία των επιστημόνων και των ερευνητών να δημοσιεύουν τους καρπούς της έρευνάς τους σε επιστημονικά περιοδικά χωρίς πληρωμή, για χάρη της έρευνας και της γνώσης. Η νέα τεχνολογία είναι το διαδίκτυο. Το δημόσιο αγαθό που κάνουν δυνατό είναι η παγκόσμια ηλεκτρονική διανομή των έγκριτων περιοδικών και εντελώς ελεύθερη και απεριόριστη πρόσβαση σε αυτό από όλους τους επιστήμονες, ερευνητές, καθηγητές, φοιτητές, και άλλα περίεργα μυαλά.

Ορισμός της ανοικτής πρόσβασης

Το έγγραφο περιλαμβάνει επίσης έναν από τους πιο ευρέως χρησιμοποιούμενους ορισμούς της ανοικτής πρόσβασης, ο οποίος στη συνέχεια επιβεβαιώθηκε ως ο ορισμός της ανοικτής πρόσβασης, 10 χρόνια μετά την πρώτη δημοσίευση:
Με τον όρο «ανοικτή πρόσβαση» στην [ομότιμα αξιολογημένη ερευνητική παραγωγή], εννοούμε την ελεύθερη διάθεσή της στο διαδίκτυο, παρέχοντας τη δυνατότητα σε κάθε χρήστη να διαβάζει, να μεταφορτώνει, να αντιγράφει, να διανέμει, να εκτυπώνει, να αναζητά ή να παρέχει υπερσύνδεση προς το πλήρες κείμενο άρθρων, να περιηγείται στα άρθρα για λόγους ευρετηρίασης, να τα προωθεί ως δεδομένα σε τρίτο λογισμικό, ή να τα χρησιμοποιεί για κάθε νόμιμο σκοπό χωρίς κανένα οικονομικό, νομικό ή τεχνικό εμπόδιο πέρα από αυτά που απαιτούνται για την πρόσβαση στο ίδιο το διαδίκτυο. Ο μόνος περιορισμός στην αναπαραγωγή και διανομή, και ο μόνος ρόλος για τα πνευματικά δικαιώματα σε αυτό το πεδίο θα πρέπει να είναι η απόδοση στους συγγραφείς του ελέγχου της ακεραιότητας της δουλειάς τους και του δικαιώματός τους ορθά να αναγνωρίζονται και να αναφέρονται στη βιβλιογραφία ως δημιουργοί του έργου.

Χρηματοδότηση

Η Πρωτοβουλία χρηματοδοτήθηκε με 3 εκατομμύρια δολάρια από το Ίδρυμα Σόρος.
Αγροτική Περιοχή Σινγκίντα

Μεταφορές

Ο ασφαλτοστρωμένος οδικός κορμός Τ14, ο οποίος συνδέει τη Σινγκίντα (Singida) με το Μπαμπάτι (Babati), περνά μέσα από την περιοχή.

Διοικητικές υποδιαιρέσεις

Από το 2012, η Αγροτική Περιοχή Σινγκίντα (Singida Rural District), διαιρείται διοικητικά σε 21 Τμήματα (παρατίθενται παρακάτω τα Τμήματα και σε παρένθεση ο πληθυσμός των κατά την απογραφή του 2012):
Joomla

Το Joomla! είναι ένα ελεύθερο και ανοικτού κώδικα σύστημα διαχείρισης περιεχομένου. Χρησιμοποιείται για τη δημοσίευση περιεχομένου στον παγκόσμιο ιστό (World Wide Web) και σε τοπικά δίκτυα - intranets. Είναι γραμμένο σε PHP και αποθηκεύει τα δεδομένα του στη βάση MySQL. Το βασικό χαρακτηριστικό του είναι ότι οι σελίδες που εμφανίζει είναι δυναμικές, δηλαδή δημιουργούνται την στιγμή που ζητούνται. Ενα σύστημα διακομιστή(server) όπως είναι ο Apache λαμβάνει τις αιτήσεις των χρηστών και τις εξυπηρετεί.
Με ερωτήματα προς τη βάση λαμβάνει δεδομένα τα οποία μορφοποιεί και αποστέλλει στον εκάστοτε φυλλομετρητή (web browser) του χρήστη. Το Joomla! έχει και άλλες δυνατότητες εμφάνισης όπως η προσωρινή αποθήκευση σελίδας, RSS feeds, εκτυπώσιμες εκδόσεις των σελίδων, ειδήσεις, blogs, δημοσκοπήσεις, έρευνες, καθώς και πολύγλωσση υποστήριξη των εκδόσεών του.

Ευπάθειες (vulnerabilities)

Όπως πολλά παρόμοια λογισμικά, έτσι και το Joomla συχνά υποφέρει από προβλήματα ασφάλειας τα οποία τις περισσότερες φορές δεν είναι τόσο σοβαρά. Ένα παράδειγμα: Το Javasupport είναι ένα extension που μπορεί να χρησιμοποιηθεί στο Joomla. Βοηθάει τον δημιουργό του Joomla site να χειρίζεται FAQs και comments. Μία ευπάθεια του Jsupport αφορούσε την απουσία ελέγχου της τιμής της μεταβλητής “alpha”. Κάποιος κακόβουλος χρήστης θα μπορούσε να δώσει ως τιμή της “alpha” ένα SQL query και έτσι να επέμβει στη ΒΔ της εφαρμογής (SQL injection). Αυτό ήταν δυνατό, καθώς η μεταβλητή “alpha” ήταν η σύνδεση του κώδικα του Jsupport με τη ΒΔ.

παράδειγμα του κώδικα που αφορούσε τη συγκεκριμένη ευπάθεια

administrator/index.php?option=com_jsupport&task=listFaqs&alpha=[SQL Injection]

έκδοση σχετιζόμενη με τη συγκεκριμένη ευπάθεια

Jsupport 1.5.6
NGC 935 και IC 1801

Οι NGC 935 και IC 1801 (γνωστοί και ως Arp 276) είναι δύο γαλαξίες που αλληλεπιδρούν. Βρίσκονται στον αστερισμό Κριό και ο NGC 935 είναι ο βορειότερος του ζεύγους. Απέχουν περίπου 160 εκατομμύρια έτη φωτός από τη Γη. Ο NGC 935 είναι σπειροειδής γαλαξίας με λαμπρό πυρήνα και πολλαπλούς βραχίονες. Ο IC 1801 είναι ραβδωτός σπειροειδής γαλαξίας.
Στον NGC 935 παρατηρήθηκε ο υπερκαινοφανής SN 2006F, ενώ στον IC 1801 ο υπερκαινοφανής SN 1976H.
Προκριματικά Ευρωπαϊκού Πρωταθλήματος Ποδοσφαίρου 2004

Η προκριματική φάση για το Euro 2004 διεξήχθη από τον Σεπτέμβριο του 2002 μέχρι τον Νοέμβριο του 2003.

Σύστημα διεξαγωγής

Πενήντα συνολικά εθνικές ομάδες έλαβαν μέρος, οι οποίες χωρίστηκαν σε δέκα ομίλους. Η πρώτη ομάδα κάθε ομίλου πήρε την απευθείας πρόκριση για τα τελικά της διοργάνωσης και οι δέκα δεύτερες ομάδες των ομίλων κληρώθηκαν σε διπλούς αγώνες μπαράζ ώστε να προκύψουν ακόμη πέντε για την τελική φάση.
Η Πορτογαλία προκρίθηκε απευθείας ως διοργανώτρια χώρα. Η κατάταξη στους ομίλους έγινε με βάση τους βαθμούς που συγκέντρωσε η κάθε ομάδα (3 για νίκη, 1 για ισοπαλία, κανέναν για ήττα).
Θεμιστοκλής Μπάλλας

Βιογραφία

Γεννήθηκε στην Καρδίτσα και σπούδασε νομικά. Άσκησε το δικηγορικό λειτούργημα.
Υπηρέτησε ως Νομάρχης Πιερίας από τις 20 Απριλίου 1954 ως τις 24 Ιανουαρίου 1956, οπότε παραιτήθηκε από νομάρχης προκειμένου να πολιτευτεί στην ιδιαίτερη πατρίδα του.
Εξελέγη για πρώτη φορά βουλευτής Καρδίτσας το 1956 με την ΕΡΕ.
Στις 2 Μαρτίου 1958 διαγράφηκε από την ΕΡΕ και αποχώρησε, μαζί με άλλους 14 βουλευτές της. Μεταπολιτευτικά, εξελέγη το 1974  βουλευτής Καρδίτσας με την Νέα Δημοκρατία με 8.501 σταυρούς. Στις εκλογές του 1977 ήταν επιλαχών (με τη Νέα Δημοκρατία) και αντικατέστησε στην έδρα του τον αποβιώσαντα Ηλία Ζιώγα στις 22 Δεκεμβρίου 1980.
Ο Μπάλλας είναι ιδρυτικό μέλος της Ενώσεως τέως βουλευτών - ευρωβουλευτών.
Ομιλίαι εις ψαλτήριον

Ιστορικό του ευρήματος

Το χειρόγραφο ήταν μεν γνωστό αλλά παραγνωρισμένο, αφού δεν ανέφερε το όνομα του συγγραφέα του κειμένου. Κατά την διάρκεια αρχειοθετικών ερευνών και αφού εξακριβώθηκε η πατρότητα του κειμένου, ακολούθησε δημοσίευση της ανακάλυψης, η οποία συγκίνησε ανά την υφήλιο επιστήμονες και θεολόγους. Ψηφιοποιήθηκε και διατίθεται στο διαδίκτυο, ενώ εκτιμάται ότι η επιστημονική μελέτη του θα διαρκέσει τα επόμενα δέκα χρόνια το ελάχιστο, και μπορεί να αποκαλύψει νέες πτυχές για την θεολογική έρευνα των πρώτων χρόνων της χριστιανικής εκκλησίας.

Αξιολόγηση του ευρήματος

Το χειρόγραφο περιέχει εξ ολοκλήρου κείμενα του Ωριγένη, τα οποία μέχρι πρότινος θεωρούνταν απωλεσθέντα. Πρόκειται για τα αρχαιότερα χριστιανικά κείμενα που σώζονται σήμερα.
Continente

Ιστορία

Η Sonae Distribuição ξεκίνησε το 1985 με τη συγχώνευση δύο μεγάλων λιανοπωλητών, Modelo και Continente. Η Η Modelo ανήκε στην εκμετάλλευση της Sonae, ενώ η Continente ήταν η πορτογαλική και ισπανική επιχείρηση του γαλλικού μεταπωλητή Promodès. Ως εκ τούτου, ανήκε εξ ολοκλήρου από τη γαλλική ανταγωνιστήστρια την Carrefour, η οποία πώλησε το μερίδιό της στη Sonae για € 345 εκατ, στις 16 Νοεμβρίου 2004. Το 2008, η Carrefour πώλησε στην Sonae τις πορτογαλικές επιχειρήσεις λιανικής πώλησης που διέθεταν με το σήμα Carrefour. Η Continente χρησιμοποιούσε ένα υποκατάστημα στο Ντουμπάι, το οποίο αργότερα αγόρασε η Carrefour. Το σύμβολο της Continente εξαφανίστηκε από την Ισπανία μετά τη συγχώνευση του Carrefour-Promodès το 1999.

Στην Ελλάδα

To 1991 ήρθε στην Ελλάδα και το 1999 εξαγοράζεται από την Carrefour και τον Μαρινόπουλο.
Αιγυπτιακές προεδρικές εκλογές (2018)

Προεδρικές εκλογές διεξήχθησαν στην Αίγυπτο μεταξύ 26 και 28 Μαρτίου 2018, αν και οι Αιγύπτιοι στο εξωτερικό ψήφισαν από τις 16 έως τις 18 Μαρτίου 2018. Στις 19 Ιανουαρίου ο σημερινός πρόεδρος Αμπντέλ Φατάχ αλ Σίσι  επίσημα ανακοίνωσε ότι θα διεκδικήσει την δεύτερη και τελευταία θητεία του. Ένας τελικός γύρος, εάν κρινόταν απαραίτητο, θα πραγματοποιείτο από τις 19 έως τις 21 Απριλίου έξω από τη χώρα και από τις 24 έως τις 26 Απριλίου στο εσωτερικό της χώρας. Συνολικά 14 ομάδες ανθρωπίνων δικαιωμάτων απέρριψαν τις εκλογές ως "γελοίες".Ανέφεραν ότι οι αρχές είχαν "καταπατήσει ακόμα και τις ελάχιστες προϋποθέσεις για ελεύθερες και δίκαιες εκλογές", πνίγοντας τις βασικές ελευθερίες και εξαλείφοντας τους βασικούς διεκδικητές.

Εκλογικό σύστημα

Ο πρόεδρος της Αιγύπτου εκλέγεται χρησιμοποιώντας το σύστημα των δύο γύρων. Η ανακοίνωση του νικητή αποφασίστηκε να γίνει στις 2 Απριλίου και, σε περίπτωση διεξαγωγής δεύτερου γύρου, την 1η Μαΐου 2018. Εάν μόνο ένα άτομο ήταν υποψήφιο για την προεδρία, αυτός ή αυτή μπορούσε να κερδίσει με ένα " ναι " από το πέντε τοις εκατό των εγγεγραμμένων ψηφοφόρων.

Μποϊκοτάζ

Το Αστικό Δημοκρατικό Κίνημα ανακοίνωσε στις 30 Ιανουαρίου 2018 ότι θα μποϊκοτάρουν την ψηφοφορία.
Ιζμπά

Το ιζμπά (ρωσικά: изба́‎) είναι μια παραδοσιακή ρωσική εξοχική κατοικία. Συχνά είναι ένα ξύλινο σπίτι και αποτελεί το καθιστικό ενός παραδοσιακού ρωσικού αγροκτήματος. Είναι γενικά χτισμένο κοντά στο δρόμο και μέσα σε μια αυλή, η οποία επίσης περικλείει έναν κήπο κουζίνας, το υπόστεγο και το αχυρώνα μέσα σε ένα απλό φράχτη. Η παραδοσιακή κατασκευή ενός ιζμπά παλαιού στυλ, περιλάμβανε τη χρήση απλών εργαλείων, όπως σχοινιά, άξονες, και μαχαίρια. Τα σφυριά δεν χρησιμοποιούνταν γενικά, καθώς το μέταλλο ήταν σχετικά ακριβό και ούτε τα πριόνια ήταν ένα κοινό εργαλείο κατασκευής. Τόσο το εσωτερικό όσο και το εξωτερικό είναι από χωρισμένους κορμούς δέντρων πεύκων, και το κενό ανάμεσά τους γεμίζεται με λάσπη ποταμού, όχι σε αντίθεση με την βόρεια αμερικανική ξύλινη καλύβα.
Το κυρίαρχο οικοδομικό υλικό της ρωσικής λαϊκής αρχιτεκτονικής και η υλική κουλτούρα γενικά, εδώ και αιώνες, ήταν το ξύλο. Ειδικά τα σπίτια κατασκευάζονταν από τοπικά κομμένα ακατέργαστα κούτσουρα, με λίγες ή καθόλου πέτρες, μέταλλα ή γυαλιά. Ακόμη και οι εκκλησίες και τα αστικά κτίσματα ήταν κυρίως ξύλινα μέχρι τον δέκατο όγδοο αιώνα.
Όλα τα στοιχεία του κτιρίου απλά κόβονταν και τοποθετούνταν μαζί με ένα τσεκούρι. Τα νομίσματα, το μαλλί και το λιβάνι ήταν συνήθως τοποθετημένα κάτω από τις γωνίες του σπιτιού για να εξασφαλίσουν ότι όσοι ζουν εκεί θα ήταν υγιείς και πλούσιοι.
Από τον δέκατο πέμπτο αιώνα, το κεντρικό στοιχείο του εσωτερικού του ιζμπά ήταν ο ρωσικός φούρνος, ο οποίος μπορούσε να καταλαμβάνει έως και το ένα τέταρτο του πατώματος σε μικρότερες κατοικίες. Συχνά δεν υπήρχαν κρεβάτια (κατά τη δυτική έννοια) για πολλά μέλη του νοικοκυριού, καθώς οι άνθρωποι θα κοιμούνταν απευθείας επάνω στην επίστρωση του φούρνου ή στα ράφια που είναι κτισμένα ακριβώς πάνω από τη σόμπα.
Οι εξωτερικοί χώροι ήταν συχνά διακοσμημένοι με διάφορα ειδικά αρχιτεκτονικά χαρακτηριστικά, όπως για παράδειγμα η πλούσια διακόσμηση των παραθύρων. Τέτοια διακοσμητικά στοιχεία και η χρήση του ρωσικού φούρνου εξακολουθούν να υπάρχουν συχνά σε πολλές σύγχρονες ρωσικές εξοχικές κατοικίες, παρόλο που σήμερα μόνο τα παλαιότερα ξύλινα σπίτια ονομάζονται ιζμπά.
Μια εναλλακτική λέξη για την "ιζμπά" στα ρωσικά είναι η χάτα (хата), που είναι η λέξη για κάθε εξοχικό σπίτι ή μικρό σπίτι στις περισσότερες σλαβικές γλώσσες (συμπεριλαμβανομένων των Λευκορωσικών και Ουκρανικών). Σύμφωνα με τον ιστορικό Τζόφρεϊ Χόσκινγκ, αρχής γενομένης από τον δέκατο όγδοο αιώνα, η λέξη χρησιμοποιήθηκε για να αναφερθεί σε εξοχικές κατοικίες στις χωρίς δέντρα νότιες στέπες, που χρησιμοποιούσαν κορμούς μόνο για την κατασκευή.
Η ιζμπά είναι επίσης η βουλγαρική και η κροατική λέξη για το κελάρι, όπως στο κελάρι οίνου ή το υπόγειο που χρησιμοποιείται για την αποθήκευση τροφίμων που έχουν υποστεί επεξεργασία για να διαρκέσουν πολύ καιρό γενικά. Σε πολλές άλλες σλαβικές γλώσσες, ο ιζμπά είναι ένας γενικός όρος για ένα δωμάτιο μέσα σε ένα σπίτι (ο όρος χρησιμοποιείται ειδικά για κατοικήσιμους χώρους).
Παναγιώτης Φασούλας

Βιογραφικά στοιχεία

Γεννήθηκε στη Θεσσαλονίκη στις 12 Μαΐου του 1963 και υπήρξε ένας από τους σημαντικότερους καλαθοσφαιριστές της Ελλάδας και ένας από τους κορυφαίους σέντερ της Ευρώπης. 
Η καταγωγή του είναι από τα Γρεβενά. Ο πατέρας του ήταν στρατιωτικός κι έτσι αναγκάστηκε πολλές φορές να αλλάξει διαμονή. 
Σπούδασε Διοίκηση επιχειρήσεων και μπάσκετ στις Η.Π.Α., στη βόρειο Καρολίνα (North Carolina State) και στο Τμήμα Γεωλογίας στο Αριστοτέλειο Πανεπιστήμιο Θεσσαλονίκης.
Οι αθλητικές του δραστηριότητες ξεκίνησαν σε ηλικία 15 ετών αφού ήταν ιδιαιτέρως ψηλός για την ηλικία του. Ωστόσο έφτασε τα 2,13 m. 
Στον ΠΑΟΚ έμεινε από το 1979 έως το 1993 με εξαίρεση τη χρονιά 1985-1986 που έπαιξε στο North Carolina State University και έπειτα συνέχισε την καριέρα του στον Ολυμπιακό από το 1993 μέχρι το 1999. Το 1986 είχε επιλεγεί στη θέση 37 στον δεύτερο γύρο του ντραφτ του ΝΒΑ από τους Πόρτλαντ Τρεϊλ Μπλέιζερς.
Υπήρξε μέλος της Εθνικής Ομάδας μπάσκετ ανδρών της Ελλάδας για 17 χρόνια και ήταν από τους πρωταγωνιστές της κατάκτησης του Ευρωπαϊκού Πρωταθλήματος στις 14 Ιουνίου του 1987 μαζί με τον Νίκο Γκάλη, τον Παναγιώτη Γιαννάκη, τον Φάνη Χριστοδούλου, τον Νίκο Φιλίππου και τ' άλλα «παιδιά». 
Την περίοδο 1978 - 1982 ήταν μέλος της ΚΝΕ (Κομμουνιστική Νεολαία Ελλάδας), ενώ
ασχολήθηκε ενεργά και με τον αθλητικό συνδικαλισμό. Υπήρξε συνιδρυτής του ΠΣΑΚ (Πανελλήνιος Σύνδεσμος Αθλητών Καλαθοσφαίρισης) του οποίου διετέλεσε πρόεδρος για μία δεκαετία.
Το 1990 εκλέχθηκε πρώτος δημοτικός σύμβουλος Θεσσαλονίκης με το συνδυασμό του Δημήτρη Φατούρου. 
Στις βουλευτικές εκλογές του 2000 εκλέχθηκε βουλευτής με το ΠΑΣΟΚ στην Α΄ Περιφέρεια Πειραιά. Το 2004 ήρθε και πάλι πρώτος σε σταυρούς στην ίδια περιφέρεια, χωρίς, όμως, να καταφέρει να εκλεγεί λόγω του εκλογικού νόμου. Στις δημοτικές και νομαρχιακές εκλογές της 15 Οκτωβρίου του 2006 εκλέχτηκε Δήμαρχος Πειραιά.
Στις 8 Ιουλίου του 1995 νυμφεύθηκε την Μάσα Ζαχαρία - πρώην μοντέλο - και απέκτησαν μία κόρη, την Μαριέλα (1997), και έναν γιο, τον Γιάννη (2000).
Στις 27 Αυγούστου 2016 μπήκε στο Hall of Fame της FIBA. Με αυτόν τον τρόπο έγινε ο δεύτερος Έλληνας που γνώρισε αυτή την τιμή, ύστερα από τον Νίκο Γκάλη, ο οποίος μπήκε το 2007.
Ροδόλφος Γ΄ της Βουργουνδίας

Βιογραφία

Ήταν ο μόνος γιος του Κορράδου Α΄ της Άνω & Κάτω Βουργουνδίας και της Ματίλντας των Καρολιδών, κόρης του Λουδοβίκου Δ΄ της Δυτικής Φραγκίας. Από τς αδελφές του η Γκίζελα παντρεύτηκε τον δούκα της Βαυαρίας, η Μπέρτα τον βασιλιά της Γαλλίας και η Γκέρμπεργκα τον δούκα της Σουαβίας.
Διαδέχθηκε τον πατέρα του το 993 και στέφθηκε στη Λωζάννη. Όταν προσπάθησε να καταλάβει μερικές Βουργουνδικές περιοχές, προκλήθηκε αναστάτωση. Δεν μπορούσε να ρυθμίσει τους ολοένα ισχυρότερους ευγενείς και επιπλέον ο Όθων-Γουλιέλμος των Ιβρέα κόμης της Βουργουνδίας ήθελε να αυξήσει την επικράτειά του.
Όπως και ο πατέρας του, προσέγγισε τους Οθωνίδες βασιλείς της Γερμανίας για να σταθεροποιήσει την εξουσία του. Η αδελφή τού πατέρα του Αδελαΐδα, χήρα του Όθωνα Α΄ της Γερμανίας και ο εγγονός της Όθων Γ΄ της Γερμανίας παρενέβησαν ενεργά στα ζητήματα του βασιλείου της Βουργουνδίας για να τον εξασφαλίσουν. Σε ανταμοιβή ο Ροδόλφος Γ΄ παραχώρησε το 1006 την πόλη της Βασιλείας στον γιο της αδελφής του Γκίζελας, τον Ερρίκο Β΄ των Οθωνιδών της Γερμανίας.
Με αφορμή την περιβολή του αρχιεπισκόπου του Μπεζανσόν ήλθε σε σύγκρουση με τον Όθωνα-Γουλιέλμο. Το 1016 ο άτεκνος Ροδόλφος Γ΄ συνάντησε στο Στρασβούργο τον Ερρίκο Β΄ και τον όρισε διάδοχο. Τότε ο Ερρίκος Β΄ βάδισε εναντίον τού κόμη της Βουργουνδίας και αμέσως οι εκεί ευγενείς υποτάχθηκαν. Η διαδοχή του Ερρίκου Β΄ στη Βουργουνδία επιβεβαιώθηκε το 1018 στη Συνέλευση (Diet) στο Μετς. Το 1024 απεβίωσε ο Ερρίκος Β΄ και ο Κορράδος Β΄ των Σαλίων έγινε βασιλιάς της Γερμανίας. Ήταν γιος τού 3ου εξαδέλφου τού Ροδόλφου Γ΄. Και αυτός διαπραγματεύθηκε τη διαδοχή στη Βουργουνδία. Ο Ροδόλφος Γ΄ παρέστη στη στέψη του βασιλιά το 1027 και συντάχθηκε ένα συμβόλαιο διαδοχής του στη Βουργουνδία.
Ο Ροδόλφος Γ΄ απεβίωσε το 1032 σε ηλικία 61 ετών, άτεκνος και τάφηκε στον καθεδρικό της Λωζάννης. Ήταν ο τελευταίος άρρην του Οίκου του· ο Κορράδος Β΄ διεκδίκησε το βασίλειο της Βουργουνδίας και τον ενσωμάτωσε στη Γερμανία.

Η διαδοχή στη Βουργουνδία

Από τους συγχρόνους του εθεωρείτο αδύναμος κυβερνήτης. Ο χρονικογράφος Βίπο της Βουργουνδίας τον αποκαλεί απαθή. Ο Χέρμανν του Ράιχεναου αναφέρει ότι η βασιλεία του χαρακτηρίστηκε από νωθρότητα και χάος. Ο Τήτμαρ αρχιεπίσκοπος του Μέρσενμπουρκ ονομάζει τους ευγενείς ως ουσιαστικούς κυβερνήτες και τον Ροδόλφο Γ΄ μόνο ονομαστικό.
Τουλάχιστον από το 1018 ο Ροδόλφος Γ΄ ήταν τυπικά βασιλιάς, στη σκιά του βασιλιά της Γερμανίας, που ως υποψήφιος διάδοχος παρενέβαινε στις εσωτερικές διενέξεις της χώρας. Το 1032 οι Βουργουνδοί ευγενείς εναντιώθηκαν στον Κορράδο Β΄ ως επόμενο βασιλιά τους και αυτός, για να εξασφαλίσει τη χώρα, έστεψε τον γιο του Ερρίκο Γ΄ το 1038 στο Ζόλοτουρν βασιλιά της Βουργουνδίας.

Οικογένεια

Νυμφεύτηκε πρώτα την Άγκιλτρουτ, χωρίς να αποκτήσει απογόνους.
Η Άγκιτρουτ απεβίωσε το 1011 και το ίδιο έτος ο Ροδόλφος Γ΄ έκανε δεύτερο γάμο με την Ερμενγκάρντε, συγγενή του Ουμβέρτου Α΄ δούκα της Σαβοΐας και χήρας του Ρότμπολτ Β΄ των Μποζονιδών κόμη της Προβηγκίας. Δεν απέκτησαν απογόνους.
Φρειδερίκος Γ΄ της Θουριγγίας

Βιογραφία

Ήταν ο πρωτότοκος γιος του Φρειδερίκου Β΄ μαργράβου του Μάισεν & λαντγκράβου της Θουριγγίας και της Ματίλντας των Βίττελσμπαχ, κόρης του Λουδοβίκου Δ΄ της Γερμανίας.
Το 1349 διαδέχθηκε τον πατέρα του μαζί με τους αδελφούς του Γουλιέλμο Α΄, Μπαλτάσαρ και Λουδοβίκο. Το επόμενο έτος ο Κάρολος Δ΄ της Γερμανίας όρισε να έχουν την επικράτεια από κοινού οι τέσσερις αδελφοί. Αυτοί μετά το 1368 αποφάσισαν να διοικεί ένας για δύο έτη. Το 1379 διαίρεσαν την επικράτεια.
Το 1381 απεβίωσε ο Φρειδερίκος Γ΄ και οι τρεις γιοί του έλαβαν το Μάισεν και οι αδελφοί του τη Θουριγγία. Η τελευταία πέρασε στον γιο του Μπαλτάσαρ, τον Φρειδερίκο Δ΄ που απεβίωσε άτεκνος το 1440 και τον διαδέχθηκε ο Φρειδερίκος Β΄ εκλέκτορας της Σαξονίας, εγγονός του Φρειδερίκου Γ΄.
Ρόναλντ Γκόμεζ

Πρώτα χρόνια

Γεννημένος στο Πουνταρένας ως το 12ο παιδί της Φρανσίσκα Γκόμεζ, μεγάλωσε στο χωριό Πίλας ντε Κανχέλ στην επαρχία Γκουανακάστε.  Του είχαν δώσει το παρατσούκλι La Bala. 
Ξεκίνησε την καριέρα του στην Καρμελίτα και σημείωσε το πρώτο του γκολ στο πρωτάθλημα, στις 20 Σεπτεμβρίου 1992, εναντίον της Σαπρίσα.  Στη συνέχεια σημείωσε 45 γκολ για την Αλαχουελένσε, πριν μετακομίσει στο εξωτερικό.

Χρόνια στο εξωτερικό

Έχει παίξει σε 6 διαφορετικές χώρες: στην Ισπανία με τη Σπόρτινγκ Χιχόν  και την Έρκουλες του Αλικάντε, στη Γουατεμάλα με τη Μουνισιπάλ , στην Ελλάδα με τον ΟΦΗ , στο Κουβέιτ με την Καντσία, στο Μεξικό με την Ιραπουάτο  και στην Κύπρο με τον ΑΠΟΕΛ , όπου κέρδισε το Πρωτάθλημα.

Σαπρίσα

Με τη Σαπρίσα, έχει κερδίσει 4 πρωταθλήματα  και 1 ΚΟΝΚΑΚΑΦ Τσάμπιονς Λιγκ και ήταν μέρος της ομάδας που έπαιξε στο Παγκόσμιο Πρωτάθλημα Συλλόγων του 2005, όπου η Σαπρίσα τερμάτισε τρίτη, πίσω από τη Σάο Πάολο και τη Λίβερπουλ. Σκόραρε το νικηφόρο γκολ στα τελευταία λεπτά του παιχνιδιού, στο οποίο η ομάδα του κέρδισε για να επιτύχει να τερματίσει την τρίτη θέση του τουρνουά εναντίον της Αλ Ιτιχάντ. Το συγκεκριμένο γκολ, θεωρήθηκε μεταξύ των καλύτερων του τουρνουά.

Επιστροφή από τη συνταξιοδότηση

Τον Ιούνιο του 2009, ο Γκόμεζ επέστρεψε από την ποδοσφαιρική συνταξιοδότηση για μια τελευταία σεζόν στη Σάντος ντε Γκουάπιλες, αφού προηγουμένως είχε υποβιβαστεί στην δεύτερη κατηγορία ως προπονητής της Καρμελίτα. Μετά από αυτή τη σεζόν, έγινε ο προπονητής της ομάδας.

Διεθνής σταδιοδρομία

Έκανε το ντεμπούτο του για την Εθνική της Κόστα Ρίκα σε έναν αγώνα του Κόπα Σεντροαμερικάνα, τον Φεβρουάριο του 1993, εναντίον της Νικαράγουας. Με την Κόστα Ρίκα, έχει συνολικά 93 συμμετοχές και έχει σημειώσει 26 γκολ.  Εκπροσώπησε τη χώρα του σε 27 αγώνες της προκριματικής φάσης του Παγκοσμίου Κυπέλλου και αγωνίστηκε στα Παγκόσμια Κύπελλα του 2002 και 2006.  Έπαιξε επίσης στο Κόπα Σεντροαμερικάνα  του 1993  και του 2001, στα ΚΟΝΚΑΚΑΦ Γκολντ Καπ του 1993 , του 2000  και του 2002  και στα Κόπα Αμέρικα του 1997, του 2001  και του 2004.  
Η τελευταία του διεθνής συμμετοχή, ήταν το Μάρτιο του 2008 σε έναν φιλικό αγώνα εναντίον του Περού.

Προπονητική σταδιοδρομία

Έκανε το ντεμπούτο του ως προπονητής της Καρμελίτα τον Ιανουάριο του 2009.  Τον Οκτώβριο του 2010, απολύθηκε από τη Σάντος ντε Γκουάπιλες  και αργότερα προπόνησε τις ομάδες της δεύτερης κατηγορίας, Ντεπορτίβο Καρταγένα  και Γιουβεντούδ Εσαζουκένια.  Το Σεπτέμβριο του 2013, ανέλαβε την Άλκονες από τη Γουατεμάλα  και τον Μάιο του 2014 επέστρεψε στην Κόστα Ρίκα για να αναλάβει την Λιμόν.

Προσωπική ζωή

Είναι παντρεμένος με την Τζίνα Σότο και έχουν δύο γιους, τον Εστεμπάν και το Ντάνιελ.